ജി.പി.എസ്. ഘടിപ്പിച്ച മയക്കുമരുന്നു പെട്ടികള് നടുക്കടലില് ഒഴുക്കിവിടും രാജ്യാന്തര മാഫിയയുടെ പുതുവഴികള്ക്കു മുന്നില് പകച്ച് സുരക്ഷാഏജന്സികള് കൊച്ചി : ജി.പി.എസ്. ഘടിപ്പിച്ച പെട്ടികളുമായി കടലിലൂടെ മയക്കുമരുന്ന് ആയുധകൈമാറ്റം നടത്തുന്ന രാജ്യാന്തര മാഫിയയുടെ പുതുവഴികള്ക്കു മുന്നില് പകച്ചു സുരക്ഷാവിഭാഗങ്ങള്. പുറങ്കടലില് കപ്പലിലും മത്സ്യബന്ധന ബോട്ടിലും എത്തിക്കുന്ന വലിയ മയക്കുമരുന്നു പെട്ടികളില് ഗ്ലോബല് പൊസിഷനിങ് സിസ്റ്റം ജി.പി.എസ്. ഉപകരണങ്ങള് ഘടിപ്പിച്ചു കടലില് ഒഴുക്കിവിടുകയും സ്വീകരിക്കേണ്ട പാര്ട്ടി ജി.പി.എസ്. ട്രാക്കര് ഉപയോഗിച്ച് ഇവ സുരക്ഷാസേനകളുടെ കണ്ണില്പ്പെടും മുമ്ബേ കരയ്ക്കടുപ്പിക്കുകയുമാണ് ചെയ്യുന്നത്. പുതിയ കള്ളക്കടത്തു രീതി കുറച്ചൊന്നുമല്ല തങ്ങളെ വട്ടം കറക്കുന്നതെന്നു തീരസംരക്ഷണ സേനാ വൃത്തങ്ങള് പറയുന്നു. നാവികസേനയ്ക്കോ തീരരക്ഷാ സേനയ്ക്കോ വിവരം ലഭിക്കുംമുമ്ബു പെട്ടികള് സുരക്ഷിതമായി കരയിലെത്തുകയാണ്. ഇരുകൂട്ടരും അടുത്തെത്തിയ ശേഷമാകും പെട്ടികള് കടലില് ഒഴുക്കിവിടുക. ജി.പി.എസ്. ഉപകരണങ്ങള് ഘടിപ്പിച്ച മയക്കുമരുന്നു പെട്ടികള് നടുക്കടലില് ഒഴുക്കുന്നവേളയില് കൈപ്പറ്റേണ്ടവരെ അറിയിക്കും. തീരത്തുനിന്ന് 12 നോട്ടിക്കല് മൈലിനുള്ളിലാണു പ്രത്യേക സാമ്ബത്തിക മേഖല സ്ഥിതിചെയ്യുന്നത്. ഇവിടെ അതതു രാജ്യങ്ങള്ക്കു പരിമിത അധികാരം മാത്രമാണുള്ളത്. അതിനപ്പുറം രാജ്യാന്തര കപ്പല്ചാലാണ്. സുരക്ഷാ ഏജന്സികളുടെ കണ്ണുവെട്ടിച്ച് ഇവിടെ പ്രവേശിച്ചാണു കള്ളക്കടത്തു കൈമാറ്റം ഏറെയും നടക്കുന്നത്. ഇവിടെ കടന്നുചെന്നു യാനങ്ങള് പിടികൂടാന് തീരദേശസേനകള്ക്കു അനുമതിയില്ല. ദിനംപ്രതി ആയിരക്കണക്കിനു ബോട്ടുകളാണു ഇവിടെ കടന്നുപോകുന്നത്. കഴിഞ്ഞദിവസം ചെന്നൈയില് ചേര്ന്ന സുരക്ഷാ ഏജന്സികളുടെ യോഗം ഈ പ്രശ്നം വിശദമായി ചര്ച്ചചെയ്തു പോംവഴികള് തേടിയിട്ടുണ്ട്. ആയുധങ്ങള് ഉള്പ്പെടെ കടത്താന് ഈ മാര്ഗം ഉപയോഗിക്കുന്നതായി കണ്ടെത്തിയ സാഹചര്യത്തിലാണത്. കഴിഞ്ഞ ഏപ്രിലില് ശ്രീലങ്കയിലേക്കു പോകുകയായിരുന്ന ബോട്ടില്നിന്നും വന് ആയുധശേഖരവും 300 കിലോ ഹെറോയിനും കോസ്റ്റ് ഗാര്ഡ് പിടികൂടിയിരുന്നു. ഇറാനിയന് ചരക്കു കപ്പലില്നിന്നാണു ചരക്കു കൈമാറിയത്. തമിഴ്നാട്, കേരള, ഗോവ, മഹാരാഷ്ട്ര, കര്ണാടക തീരങ്ങള് വഴിയാണു മയക്കുമരുന്ന് കടത്ത് വ്യാപകമാകുന്നത്. വന്തോതില് മയക്കുമരുന്നാണു പ്രതിദിനം വന്കരയില് എത്തുന്നതെന്നാണു കേന്ദ്ര ഇന്റലിജന്സിന്റെ റിപ്പോര്ട്ട്. ലോക്ക്ഡൗണ് മയക്കുമരുന്ന് ഉപയോഗം വര്ധിപ്പിച്ചു കൊച്ചി: ലോക്ഡൗണ് കാലങ്ങള് കേരളത്തില് മയക്കുമരുന്ന് ഉപയോഗം വര്ധിപ്പിച്ചതായി എക്സൈസിന്റെ റിപ്പോര്ട്ട്. കോവിഡ് നിയന്ത്രണങ്ങളുടെ ഭാഗമായി ബാറുകളും ബെവ്കോവഴിയും മദ്യവിതരണം നിര്ത്തിയതോടെ മദ്യപാനികളായ പലരും മയക്കുമരുന്നിലേക്കു തിരിഞ്ഞു. പലരും പിന്നീടു മയക്കുമരുന്ന്ഉപയോഗം നിര്ത്തിയുമില്ല. സിന്തറ്റിക് ലഹരികളായ എല്.എസ്.ഡി., എം.ഡി.എം.എ. തുടങ്ങിയവ സുലഭമായി ലഭ്യമാണ്. എളുപ്പം ഉപയോഗിക്കാമെന്നതും പോലീസിനു തിരിച്ചറിയാന് കഴിയാത്തതുമാണു ഇവയെ ചെറുപ്പക്കാര്ക്കു പ്രിയങ്കരമാക്കുന്നത്. ജെബി പോള്